Il-Prim Ministru u mexxej Laburista Joseph Muscat indika li wara li jirriżenja mill-kariga ta’ Prim Ministru x-xahar id-dieħel, ser ikun ċittadin normali u komuni u distakkat mill-politika. Intervista fuq One Radio, l-għada tal-messaġġ tiegħu li fih ħabbar il-pjan tiegħu biex jintgħażel suċċessur tiegħu, Dr Muscat żied jgħid li mhux ser jinqata’ mid-dinja iżda qal li għandu ideat oħra għal ħajja tiegħu li ser ikun qed iwettaq. Żied jgħid li żgur li ser ikollu aktar ħin għall-familja. Dwar il-proċess biex il-Partit Laburista jagħżel suċċessur tiegħu, Dr Muscat qal li hemm ħafna nies validi u xogħlu ser ikun li jara li l-proċess tal-għażla jkun wieħed imparzjali u personalment mhu ser jimbotta l-ebda kandidatura li jħalli lid-delegati u wara lit-tesserati jagħmlu l-għażla ħielsa tagħhom. Il-Prim Ministru qal li sakemm jirriżenja beħsiebu jżur ħafna lokalitajiet biex jiltaqa’ man-nies u jirringrazzjahom tal-fiduċja li tawh waqt li fl-istess ħin jiskuża ruħu għal nuqqasijiet. Żied jgħid li ser jerfa’ u jitgħabba bin-nuqqasijiet ta’ ħaddiehor iżda jrid li min jiġi warajh jibda paġna ġdida. Il-Prim Ministru tenna l-intenzjoni li fil-Parlament ser jitkellem fuq il-każ mingħajr ma jippreġudika l-proċess anke jekk l-oppożizzjoni tiddeċiedi li ma tieħux sehem fid-dibattitu fejn ikun hu.